  Туспуктэм: vk.com (ЮграМегаСпорт) Майя Бывальцева Удмуртиысь Владислав Лекомцев суй-пыдзыя сӧсыр спортсменъёс пӧлын куасэн бызьылонъя Россилэн чемпионатаз кык зарни но одӥг азвесь медальёс утӥз. Со сярысь ӵошастконъёсты ортчытӥсь «ЮграМегаСпорт» ужъюртлэн пресс-службаез ивортӥз. 20-тӥ южтолэзе спортсменъёс 20 иськемез эркын амалэн ортчизы. Владислав Лекомцев Татарстанысь Рушан Миннегуловлы 1 но ӝыны минутлэсь трос келяз но кыкетӥ инты басьтӥз. Куинетӥ интыын – Москваысь Виталий Малышев. Россилэн первенствоез улсын Удмуртиысь Марат Касимов 5 иськемын куинетӥ инты басьтӥз, нылъёс пӧлын Валентина Переносова нырысетӥ, Лилиана Садыкова кыкетӥ луизы. 10 иськемын Владислав Потапов зарни медаль утӥз. 21-тӥ южтолэзе эркын амалэн спринтын ӵошатскизы. Спортсменъёс ог-огзэс кыдёке ӧз лэзьылэ, со дыре ик кужымзэс берпуметӥ метръёслы утьыны тыршизы. Таяз ардэ Владислав Лекомцев финиш гожез нырысетӥез ортчиз. Рушан Миннегулов 5 секундлы кылиз, Москваысь Александр Проньков куинетӥ луиз. « Туннэ шӧдӥ, нырысетӥ инты понна нюръяськыны быгато шуыса. Асме умой шӧдӥсько вал, толон 20 иськемез ортчи ке но. Быгытъёс умой донгаськизы, пыдъёс ужазы. Прологез но, полуфиналэз но, финалэз но огкадьгес ортчи шуыны луоз, нош финалэз эшшо ӝоггес ортчим » Владислав Лекомцев, куасэн бызьылонъя Россилнэ чемпионэз Россилэн Первенствоез улсын Удмуртиысь Валентина Переносова нош ик нырысетӥ инты басьтӥз, Лилиана Садыкова куинетӥ луиз. Пиос пӧлын Владислав Потапов вормиз. 22-тӥ южтолэзе 5 иськемын классика амалэн ӵошастконъёс мынӥзы. Нюръяськон туж ӟырдыт пӧрмиз. Нырысетӥ куинь инты басьтӥсьёс 20 секундэ интыяськизы. Но нырысетӥ Владислав Лекомцев вал. Виталий Малышев кыкетӥ, рушан Миннегулов куинетӥ инты басьтӥзы. Россилэн первенствояз Владислав Потапов ас катеогрияз («сылӥсь» спортсменъёс) эшшо одӥг зарни медаль шыкысаз понӥз. «Пукись» спортсменъёс пӧлын Марат Касимов азвесь медаль утӥз, Дмитрий Чугаев – бронза. Нылъёс пӧлын Валентина Переносова куинетӥ зарни басьтӥз (Россилэн чемпионатаз кыкетӥ луиз), Лилиана Садыкова – азвесь. Тодэ вайытом, биатлонъя ӵошатсконъёсын Владислав Лекомцев озьы ик куинь медаль утӥз. Суй-пыдзыя сӧсыр спортсменъёс пӧлын куасэн бызьылонъя но биатлонъя  Россилэн чемпионатэз но первенствоез Ханты-Мансийскын 16-22 оштолэзе ортчизы.  Тегъёс: Спорт ВладиславЛекомцев куасэнбызьылон Удмуртия  